Regjeringen har i dag godkjent at Universitetet i Nordland, Høgskolen i Nesna og Høgskolen i Nord-Trøndelag fusjonerer fra nyttår.

Navnet på det nye universitetet vil være «Nord universitet», som institusjonene selv har foreslått, melder Kunnskapsdepartementet.

Men her har de ikke truffet blink, mener språkforsker Finn-Erik Vinje, som er tidligere professor i moderne nordiske språk ved Universitetet i Oslo.

Språkforsker Finn-Erik Vinje. Foto: Holm, Morten / SCANPIX

– Dette var klønete greier og et rart navn. De burde ringt meg først for å få råd. «Nord universitet» er vrient. Det er sånn at man stusser når man ser det på trykk.

– Navnet er bakvendt

Han mener navnet er bakvendt og at de heller burde ha valgt «Universitetet i nord».

– Det finnes ikke noe forbilde for det navnevalget de har tatt. Det heter jo Universitetet i Oslo og Universitet i Bergen, for eksempel.

Å velge et såpass utradisjonelt navn vil by på problemer, mener Vinje.

– Det forårsaker at den som skal skrive dette får et øyeblikks ettertanke og må stoppe opp. Man vil lure på hvorfor de har valgt å avvike fra normen. Den formen for originalitet tjener hverken den som skal lese eller skrive navnet.

– De burde gjort en bedre jobb

Også språkprofessor Sylfest Lomheim er kritisk til navnevalget.

– Sammenstillingen Nord universitet er ikke noe naturlig norsk navn, det er unorsk rett og slett. Jeg synes de burde gjort en bedre jobb, sier han.

«Universitetet i nord» eller «Universitet nord» hadde vært mer naturlig, mener Lomheim som etterspør litt mer fantasi.

Språkprofessor Sylfest Lomheim. Foto: Erlend Aas / Scanpix

– Jeg synes det å bare bruke himmelretningene nord, sør, øst og vest som navn på store, viktige institusjoner, er lite fantasifullt.

Lomheim mener navnet heller ikke fungerer på engelsk.

– Det skulle ikke forundre meg om de mener dette blir naturlig om de sier «North University» på engelsk. Jeg er ikke professor, men i mine engelskfaglige ører er ikke det veldig naturlig på engelsk heller. Da blir sluttlinje at de ikke har gjort en god jobb.

Rektor: – Et flott navn

Men avtroppende rektor ved Universitetet i Nordland, Pål Pedersen, er godt fornøyd.

Rektor Pål Pedersen Universitetet i Nordland. Foto: Harrieth Aira / NRK

– Det er et flott navn. Nord er både kort og enkelt og greit navn, sier Pedersen til Avisa Nordland.

– Mye av det vi holder på med er nordlig orientert. Også ligger det jo nord i Norge, nord i Europa og nord på kloden.

Rektoren liker i motsetning til Lomheim det engelske varianten av navnet.

– På engelsk liker jeg veldig godt «North University», som er lett å kommunisere ut.